
                                    Nr.23/305/2008

A V I Z
asupra propunerii legislative pentru modificarea şi completarea Legii nr.295/2004 
referitoare la regimul armelor şi a muniţiilor



În conformitate cu Regulamentul Camerei Deputaţilor, republicat, Comisia pentru industrii şi servicii a fost sesizată, pentru dezbatere şi avizare, cu propunerea legislativă pentru modificarea şi completarea Legii nr.295/2004 referitoare la regimul armelor şi a muniţiilor, trimisă cu adresa nr.P.l.x 410 din 17 iunie 2008 şi înregistrată cu nr.23/305 din 18 iunie 2008.

Propunerea legislativă a fost avizată negativ de Consiliul Legislativ, cu nr.1595 din 20.11.2007, întrucât dispoziţiile din reglementarea propusă referitoare la regimul procurării, deţinerii şi comercializării armelor neletale de tipul asomatoarelor, nu cuprind diferenţe semnificative faţă de regimul actual, aplicabil potrivit Legii nr.295/2004.



Guvernul României, cu actul nr.23 din 08.01.2008, a comunicat că nu susţine propunerea legislativă, întrucât iniţiatorii restrâng, în mod nejustificat, categoria armelor şi muniţiilor neletale, la acele arme şi muniţii folosite exclusiv pentru imobilizarea animalelor, fiind practic excluse din categoria armelor neletale, armele destinate pentru un scop utilitar sau pentru agrement, confecţionate astfel încât, prin utilizarea lor, să nu cauzeze moartea persoanelor; de asemenea sunt propuse, de o manieră inutilă, o serie de prevederi referitoare la declararea şi înregistrarea armelor neletale de tipul asomatoarelor precum şi instituirea unor reguli speciale cu privire la păstrarea, achiziţionarea, deţinerea, folosirea şi comercializarea armelor neletale de tipul asomatoarelor, în condiţiile în care aceste aspecte sunt deja reglementate corespunzător în Legea nr.295/2004, pentru întreaga categorie a armelor neletale.



Propunerea legislativă a fost respinsă de Senat în şedinţa din 12 mai 2008.



Propunerea legislativă a fost iniţiată de un grup de 10 parlamentari şi constă în modificarea şi completarea unor prevederi din Legea nr.295/2004 privind regimul armelor şi a muniţiilor, care vizează instituirea unui regim juridic distinct aplicabil armelor neletale de tipul asomatoarelor şi care stabileşte proceduri clare de urmat pentru cei ce doresc să comercializeze, să deţină şi să folosească asomatoarele.



Examinarea propunerii legislative a avut loc în şedinţa comisiei din data de 1 iulie 2008.



În urma dezbaterilor, membrii comisiei au hotărât, cu unanimitate de voturi, avizarea favorabilă a propunerii legislative cu rezerva corelării prevederilor din aceasta cu proiectul de Lege privind aprobarea Ordonanţei de urgenţă a Guvernului nr.26/2008 pentru modificarea şi completarea Legii nr.295/2004 privind regimul armelor şi al muniţiilor (P.L.x 362/2008).



În raport cu obiectul şi conţinutul său, propunerea legislativă face parte din categoria legilor organice.



Potrivit prevederilor Constituţiei României, republicată, Camera decizională pentru această propunere legislativă este Camera Deputaţilor.

PREŞEDINTE,

Iulian Iancu

Consilier parlamentar,

Octavian Martin

